Legal Document

Category: 95

Text:
10. ΑΠΟΦΑΣΙΣ ΥΠΟΥΡΓΩΝ ΕΜΠΟΡΙΚΗΣ ΝΑΥΤΙΛΙΑΣ ΚΑΙ ΑΝΑΠΛΗΡΩΤΟΥ ΠΡΟΕΔΡΙΑΣ ΚΥΒΕΡΝΗΣΕΩΣ Αριθ.Φ. 10131/59 της 29 Ιουλ./19 Αυγ.1970(ΦΕΚ Β΄ 579) Περί καθορισμού διαδικασίας επιλογής προσλαμβανομένου προσωπικού εις ΥΕΝ εις θέσεις επί συμβάσει ιδιωτικού δικαίου αορίστου χρόνου. Έχοντες υπ’ όψιν: α)Το Ν.Δ. 385/1969(ΦΕΚ Α΄/279/22.12.1969). β)Την υπ’ αριθ. 23675/10.7.1970 απόφασιν του Πρωθυπουργού, ως Υπουργού Προεδρίας Κυβερνήσεως «περί προσδιορισμού των αρμοδιοτήτων των Υπουργού Αναπληρωτού, Υφυπουργού και Γενικού Γραμματέως του Υπουργείου Προεδρίας Κυβερνήσεως» (ΦΕΚ 477/1970 Β΄). γ)Την υπ’ αριθ. 121/11.2.1970 πράξιν του Α.Σ.Δ.Υ., αποφασίζομεν: Καθορίζομεν ως κατωτέρω την τηρητέαν διαδικασίαν επιλογής του προσλαμβανομένου υπό του ΥΕΝ προσωπικού, εις θέσεις επί συμβάσει ιδιωτικού δικαίου αορίστου χρόνου, περί ων το Ν.Δ. 385/1969: α)Της προσλήψεως προηγείται η έκδοσις προκηρύξεως υπό της αρμοδίας Διευθύνσεως του ΥΕΝ. β)Η περί ης ανωτέρω προκήρυξις, δημοσιεύεται δια του τύπου και δια παντός άλλου προσφόρου μέσου. Ειδικώτερον προκειμένου περί θέσεων εν τη τέως περιφερεία Διοικήσεως Πρωτευούσης, δις εις μίαν εκ των μάλλον κυκλοφορουσών καθημερινών εφημερίδων των Αθηνών, προκειμένου δε περί θέσεων εκτός της τέως Διοικήσεως Πρωτευούσης άπαξ εις μίαν εκ των μάλλον κυκλοφορουσών καθημερινών εφημερίδων των Αθηνών και άπαξ εις μίαν εφημερίδα της Πρωτευούσης του Νομού. γ)Δια της κατά τ’ ανωτέρω προκηρύξεως, προσδιορίζονται κατ’ ειδικότητα αι προς πλήρωσιν θέσεις, θα καλούνται δε οι ενδιαφερόμενοι όπως, εντός προθεσμίας 10 ημερών από της τελευταίας δημοσιεύσεως, υποβάλουν εις την αρμοδίαν δια την πρόσληψιν Αρχήν, σχετικήν αίτησιν μετά πιστοποιητικού σπουδών και όπου απαιτείται προϋπηρεσία ή εμπειρία σχετικήν βεβαίωσιν, ως και υπεύθυνον δήλωσιν, δι’ ης να δηλούται το έτος γεννήσεώς των και τα υπό του άρθρ. 1 παρ. 10 του υπ’ αριθ. 660/1965 Β. Δ/τος οριζόμενα. 2.α)Ο έλεγχος των τυπικών και ουσιαστικών προσόντων των υποψηφίων και η επιλογή των μεταξύ αυτών καταλληλοτέρων, ενεργείται υπό τριμελούς Επιτροπής εξ Ανωτ. Αξιωματικών Λ.Σ. Ο εις εκ των ανωτέρω Αξιωματικών θα ανήκη εις την αρμοδίαν Διεύθυνσιν, ήτις ασκεί εποπτείαν εις την Υπηρεσίαν παρ’ η θα πραγματοποιηθή η πρόσληψις. β)Η Επιτροπή επιλογής συγκροτείται δι’ αποφάσεως του Υπουργού Εμπορικής Ναυτιλίας. 3.α)Της επιλογής των καταλληλοτέρων υποψηφίων εις την οιανδήποτε θέσιν, προηγείται πρακτική δοκιμασία, ενεργουμένη κατά τον προσφορώτερον, κατά την κρίσιν της Επιτροπής, τρόπον, αναλόγως της ειδικότητος. β)Ειδικώτερον προκειμένου περί προσλήψεως υπό των Δ.Σ.Ε.Ν. και Ε.Ε.Π. προσωπικού προοριζομένου ν’ απασχοληθή εις τεχνικάς εν γένει εγκαταστάσεις, απαιτείται και ειδική δοκιμασία εις τους τόπους εργασίας. γ)Η Επιτροπή, οσάκις εκ της φύσεως της απασχολήσεως των προσληφθησομένων παρίσταται ανάγκη, δύναται να ορίζη ειδικόν εξεταστήν. 4.Αι διατάξεις των άρθρ. 23 παρ. 3 και 24 παρ. 2 του Νόμ. 1811/1951, Ν.Δ. 61/1968 και 179/1969, αι καθιερούσαι δικαίωμα προτιμήσεως ωρισμένων κατηγοριών προσώπων, ισχύουν, επί ίσοις όροις και κατά την επιλογήν προς πλήρωσιν των περί ων η παρούσα θέσεων. 5.Η Επιτροπή Επιλογής, μετ’ εκτίμησιν των προσόντων των υποψηφίων, καταρτίζει πίνακα μέχρι του τριπλασίου αριθμού των προς πλήρωσιν θέσεων κατ’ αξιολογικήν σειράν. Ο πίναξ ούτος θα ισχύη επί εν έτος, η δε πρόσληψις θα γίνεται κατά την εν αυτώ σειράν. 6.Η δια της παρούσης προβλεπομένη διαδικασία επιλογής θα τηρήται κατά το δυνατόν και εις πάσαν άλλην περίπτωσιν προσλήψεως προσωπικού επί συμβάσει ιδιωτικού δικαίου, κατ’ εφαρμογήν του άρθρ. 124 του Συντάγματος. Η παρούσα δημοσιευθήτω δια της Εφημερίδος της Κυβερνήσεως.